Suriyada urush to‘xtashiga bo‘lgan umid so‘nggi vaqtlarda avvalgi yillarga qaraganda ancha oshdi. Bu haqda mamlakat prezidenti Bashar Asad Xorvatiyaning "Vecherni list" gazetasiga bergan intervyusida aytib o‘tdi. "Suriya armiyasi o‘z jangchilari va xalqining irodasi, shuningdek, Rossiya, Eron va Livanning “Xezbollah” partiyasi tufayli frontda katta muvaffaqiyatlarga erishdi", - deya ta’kidlab o‘tdi Asad. Uning so‘zlariga ko‘ra, hukumat qo‘shinlari Suriyada terrorchilar guruhlariga qarshilik ko‘rsatayotgan asosiy kuchdir. "Bu tashviqot emas, biz haqiqiy faktlarga asoslanmoqdamiz", - deya aytib o‘tdi u. Prezident intervyusida keltirilgan ma’lumotlarga ko‘ra, Suriya hududida qariyb 100 ming terrorchi bor. "Bizda bu urushda g‘alaba qozonishdan boshqa yo‘l yo‘q. Agarda bu ro‘y bermasa, Suriya Yaqin Sharq xaritasidan yo‘q bo‘lib ketadi", - deya qo‘shimcha qilib o‘tdi Asad.